Hartsimptome | Health24
Herken dié gevaarsimptome
Koronêre bloedvatsiekte: Die algemeenste simptoom is angina. Dit voel gewoonlik asof iemand op jou bors druk of jou hart vasdruk. Ander simptome is kortasemigheid, hartkloppings, duiseligheid, naarheid en sweet.
’n Hartaanval: Dit voel tipies of ’n olifant op jou bors staan! Die ongemak kan ook in jou arm, rug, kaak of keel wees. Ook: sweet, naarheid, swakheid, duiseligheid, kortasemigheid en hartkloppings.
Hartversaking: Jy is kortasem as jy aktief is of op jou rug lê en jou enkels, bene en maag swel. Ook: swakheid, naarheid, duiseligheid, versnelde hartklop.
Verskillende hartsiektes het verskillende simptome, maar die meeste lei tot moegheid, kortasemigheid, duiseligheid en hartkloppings (asof jou hart bollemakiesie slaan). Sommige mense het egter min of geen simptome nie.
Kry dadelik hulp as jy dink jy het ‘n hartaanval. Elke oomblik is belangrik.